गीतांजलि का शेयर का आज इस खबर के बाद 5 फीसदी से ज्यादा टूट गया कि प्रवर्तन निदेशालय ने इसकी 1,200 करोड़ रुपये से ज्यादा की 41 परिसंपत्तियां जब्त की है। कंपनी का शेयर लोअर सर्किट यानी 5 फीसदी टूटकर 52 हफ्ते के निचले स्तर 20.30 रुपये को छू गया। इसके शेयर में लगातार 12वें सत्र में गिरावट दर्ज हुई। घोटाला सामने आने के बाद से यह शेयर 65.35 फीसदी टूट चुका है। उधर, पीएनबी का शेयर मामूली टूटकर बीएसई पर 101.00 रुपये पर टिका। प्रवर्तन निदेशालय ने आज कहा कि उसने 1,200 करोड़ रुपये से ज्यादा की परिसंपत्तियां जब्त की है, जो पीएनबी घोटाले से जुड़ी है। ये संपत्तियां गीतांजलि जेम्स व इसके प्रवर्तक मेहुल चोकसी की हैं। ईडी ने पीएनबी के प्रबंध निदेशक व सीईओ सुनील मेहता के कार्यालय की भी आज जांच की। एजेंसी ने कहा, ये संपत्तियां मेहुल चोकसी, रोहन पार्थ, गीतांजलि एक्सपोर्ट कॉरपोरेशन, गीतांजलि जेम्स लिमिटेड, डीसेंट सिक्योरिटीज ऐंड फाइनैंस प्राइवेट लिमिटेड, एनऐंडजे फिनस्टॉक प्राइवेट लिमिटेड और रोहन मर्केंटाइल प्राइवेट लिमिटेड की हैं।